advektion
Advektion er en transportmekanisme inden for hydrodynamik, hvor stof føres i en bestemt retning. I meteorologi er advektion en horisontal bevægelse af en luftmasse. Ved koldluftsadvektion bevæger en kold luft sig hen over en varm overflade; det er typisk for bygevejr. Varmluftsadvektion er varm luft, der bevæger sig over en kold overflade; det giver normalt diset og tåget vejr.
Vertikal bevægelse af luft betegnes konvektion.